CELEX: 32020D1236
Language: da
Date: 2020-08-25 00:00:00
Title: Kommissionens afgørelse (EU) 2020/1236 af 25. august 2020 om tilladelse til Nederlandene til at forlænge visse perioder, der er fastsat i artikel 2 og 3 i Europa-Parlamentets og Rådets forordning (EU) 2020/698 (meddelt under nummer C(2020) 5745) (Kun den engelske udgave er autentisk)

31.8.2020   
               
               
                  DA
               
               
                  Den Europæiske Unions Tidende
               
               
                  L 282/19
               
            
         KOMMISSIONENS AFGØRELSE (EU) 2020/1236
         af 25. august 2020
         om tilladelse til Nederlandene til at forlænge visse perioder, der er fastsat i artikel 2 og 3 i Europa-Parlamentets og Rådets forordning (EU) 2020/698
         
            
               (meddelt under nummer C(2020) 5745)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2020/698 af 25. maj 2020 om særlige og midlertidige foranstaltninger i lyset af covid-19-udbruddet vedrørende fornyelse eller forlængelse af visse certifikater, licenser og godkendelser eller tilladelser samt udsættelse af visse periodiske kontroller og efteruddannelser inden for visse områder af transportlovgivningen (1), særlig artikel 2, stk. 6, og artikel 3, stk. 3, og
         ud fra følgende betragtninger:
         
                     (1)
                  
                  
                     I artikel 2, stk. 1, i forordning (EU) 2020/698 forlænges fristerne for, hvornår indehaveren af et kvalifikationsbevis for gennemførelse af efteruddannelse skal gennemføre en efteruddannelse, der ellers ville være udløbet eller ellers udløber mellem den 1. februar 2020 og den 31. august 2020. I artikel 2, stk. 2, i nævnte forordning forlænges gyldigheden af den tilsvarende påtegning af den harmoniserede EU-kode 95.
                  
               
                     (2)
                  
                  
                     I artikel 3, stk. 1, i forordning (EU) 2020/698 forlænges gyldigheden af kørekort, der ellers ville være udløbet eller ellers udløber mellem den 1. februar 2020 og den 31. august 2020.
                  
               
                     (3)
                  
                  
                     Ved brev af 1. juli 2020 fremsendte Nederlandene en begrundet anmodning om tilladelse til at forlænge visse perioder, der er fastsat i artikel 2 og 3 i forordning (EU) 2020/698. Ved brev af 29. juli 2020 fremsatte Nederlandene en revideret begrundet anmodning. I den pågældende reviderede anmodning anmoder Nederlandene for det første om tilladelse til at forlænge de perioder mellem den 1. februar 2020 og den 31. august 2020, der er fastsat i artikel 2, stk. 1, og artikel 2, stk. 2, samt artikel 3, stk. 1, i forordning (EU) 2020/698, med tre måneder. Dernæst anmoder Nederlandene om tilladelse til at forlænge de perioder på syv måneder, der er fastsat i artikel 2, stk. 1 og 2, og i artikel 3, stk. 1, i forordning (EU) 2020/698, med to måneder. Nederlandene fremlagde den 30. juli 2020 yderligere oplysninger til støtte for sin anmodning.
                  
               
                     (4)
                  
                  
                     Ifølge oplysningerne fra Nederlandene vil det efter al sandsynlighed stadig ikke være praktisk muligt at gennemføre efteruddannelse, at påtegne den harmoniserede EU-kode 95 og at forny kørekort i Nederlandene efter den 31. august 2020 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (5)
                  
                  
                     Navnlig har Nederlandene midlertidigt suspenderet alle efteruddannelser i henhold til Europa-Parlamentets og Rådets direktiv 2003/59/EF (2). Dette har ført til annulleringen af ca. 30 000 kurser, som under normale omstændigheder ville være blevet afholdt. Derfor har ca. 2 400 erhvervschauffører ikke kunnet forny deres kvalifikationsbeviser i tide.
                  
               
                     (6)
                  
                  
                     Efteruddannelseskurserne er nu genoptaget, og der er planlagt yderligere kurser ud over de normale kurser, der allerede var planlagt fra maj 2020 til udgangen af 2020. De foranstaltninger, der er nødvendige for at begrænse spredningen af covid-19, indebærer imidlertid stadig begrænsninger i denne forbindelse. Uddannelsesinstitutterne skal opfylde de relevante krav fra det nationale institut for offentlig sundhed og miljøbeskyttelse (3), f.eks. ved så vidt muligt at gøre det muligt for folk at holde sig mindst 1,5 meter fra hinanden.
                  
               
                     (7)
                  
                  
                     Situationen er særlig problematisk for så vidt angår efteruddannelse for buschauffører. Ifølge oplysningerne fra Nederlandene var der mange af de førere, der drev virksomhed som førere af køretøjer til passagerbefordring, som den 10. september 2008 fik et kvalifikationsbevis som en erhvervet rettighed i medfør af artikel 4 i direktiv 2003/59/EF. I praksis og i henhold til artikel 4, artikel 8, stk. 2, og artikel 14, stk. 2, i direktiv 2003/59/EF udløb mange af de således tildelte kvalifikationsbeviser i første halvdel af september 2015, idet Nederlandene gjorde brug af muligheden for at forlænge den periode, der er omhandlet i artikel 8, stk. 2, i direktiv 2003/59/EF, med op til syv år. Til gengæld skal førere med kørekort til kategori D1, D1+E, D eller D+E, som fornyede deres kvalifikationsbeviser kort tid før deres udløb i 2015, igen forny deres kvalifikationsbeviser, inden de udløber den 10. september 2020. Langt de fleste buschauffører i Nederlandene befinder sig i denne situation. Det er usikkert, om kapaciteten på uddannelsesinstitutionerne vil gøre det muligt for dem alle at gennemføre deres efteruddannelse i tide. Da den offentlige transport er genoptaget med normal tidsplan, har førerne desuden mindre tid til at deltage i kurserne.
                  
               
                     (8)
                  
                  
                     For så vidt angår kørekort udstedt i henhold til Europa-Parlamentets og Rådets direktiv 2006/126/EF (4), henviser Nederlandene til de midlertidige restriktioner for udøvelse af erhverv, der involverer fysisk kontakt. Disse restriktioner har haft indvirkning på de lægeundersøgelser, der skal foretages for at fastslå en persons fysiske og psykiske egnethed til at føre motorkøretøj (»lægeundersøgelser«). Som følge heraf er det gennemsnitlige antal lægeerklæringer, som på grundlag af sådanne undersøgelser hver uge indgives til centralkontoret for kørefærdighedsbeviser (CBR (5)), faldet betydeligt. På grund af de foranstaltninger, der er truffet for at forebygge eller begrænse spredningen af covid-19 i Nederlandene, er 28 000 lægeundersøgelser blevet udskudt og venter på at blive gennemført oven i dem, der skal gennemføres nu og i nærmeste fremtid for de kørekort, der snart udløber.
                  
               
                     (9)
                  
                  
                     Ca. 25 000 læger foretager lægeundersøgelser i Nederlandene. Den tid, der er nødvendig for at foretage de 28 000 lægeundersøgelser, afhænger i høj grad af, i hvilket omfang og hvor hurtigt lægerne kan genoptage disse opgaver. For mange læger i Nederlandene er lægeundersøgelser med henblik på fornyelse af kørekort blot én ud af mange opgaver. Som følge af det ekstra arbejde, der er forbundet med at håndtere covid-19-pandemien, har lægerne ikke været i stand til at foretage så mange lægeundersøgelser, som de normalt gør.
                  
               
                     (10)
                  
                  
                     Ifølge oplysningerne fra Nederlandene er det uklart, i hvilket omfang og hvor hurtigt lægerne vil kunne genoptage de nødvendige aktiviteter. Det forventes, at den lægelige kapacitet gradvis vil blive genetableret, men at efterspørgslen efter lægeundersøgelser vil vokse som følge af nedlukningsperioden. Derfor forventes det, at selv om antallet af lægeundersøgelser igen normaliseres til antallet før covid-19, vil ophobningen som følge af de udsatte undersøgelser først vil blive løst i maj 2021.
                  
               
                     (11)
                  
                  
                     Ifølge Nederlandene er det umuligt præcist at forudsige, hvor mange personer der vil være ude af stand til i tide at forny deres kørekort, som er udløbet eller udløber mellem den 1. februar 2020 og den 31. august 2020. Dette afhænger i høj grad af lægernes disponibilitet, som til dels fastlægges på regionalt plan. Det er under alle omstændigheder uundgåeligt, at visse af de personer, der ansøger om fornyelse af deres kørekort, udsættes for forsinkelser som følge af ventelister i sundhedssystemet, navnlig de ca. 15 %, der har brug for undersøgelse af mere end én læge. Det tager i gennemsnit 125 dage at få fornyet et kørekort for de personer, som har brug for én lægeundersøgelse for at fastslå deres egnethed til at føre motorkøretøj, og 179 dage, hvis der er brug for flere lægeundersøgelser.
                  
               
                     (12)
                  
                  
                     Baseret på data fra CBR forventer ministeriet for infrastruktur og vandforvaltning (6), at efterslæbet af lægeundersøgelser vil ligge på ca. 20 000 pr. 1. december 2020. Hvis det antages, at den lægelige kapacitet normaliseres igen i første kvartal af 2021, vil efterslæbet sandsynligvis fortsat få følger for førere, hvis kørekort udløber pr. 1. december 2020. Det forventes dog, at den ønskede forlængelse af begge perioder mellem den 1. februar 2020 og den 31. august 2020 og de perioder, hvor gyldigheden af kørekort, der ellers udløber eller er udløbet, forlænges, er tilstrækkelig til at sikre, at alle berørte personer vil være i stand til at opfylde de gældende krav.
                  
               
                     (13)
                  
                  
                     Nederlandene bør derfor have tilladelse til at forlænge de perioder mellem den 1. februar 2020 og den 31. august 2020 og de perioder på syv måneder, der er fastsat i artikel 2, stk. 1, og i artikel 3, stk. 1, i forordning (EU) 2020/698.
                  
               
                     (14)
                  
                  
                     Nederlandene har accepteret, at denne afgørelse vedtages og meddeles på engelsk —
                  
               VEDTAGET DENNE AFGØRELSE:
         
            Artikel 1
            Nederlandene gives tilladelse til at forlænge de perioder, der er fastsat i artikel 2, stk. 1 og 2, og i artikel 3, stk. 1, i forordning (EU) 2020/698, som følger:
            
                        a)
                     
                     
                        perioden mellem den 1. februar 2020 og den 31. august 2020, jf. artikel 2, stk. 1, i forordning (EU) 2020/698, må med henblik på artikel 2, stk. 1 og 2, i nævnte forordning forlænges med tre måneder
                     
                  
                        b)
                     
                     
                        perioderne på syv måneder, jf. artikel 2, stk. 1 og 2, i nævnte forordning, må forlænges med to måneder
                     
                  
                        c)
                     
                     
                        perioden mellem den 1. februar 2020 og den 31. august 2020, jf. artikel 3, stk. 1, i nævnte forordning, må forlænges med tre måneder
                     
                  
                        d)
                     
                     
                        perioden på syv måneder, jf. artikel 3, stk. 1, i nævnte forordning, må forlænges med to måneder.
                     
                  
         
            Artikel 2
            Denne afgørelse er rettet til Kongeriget Nederlandene.
         
         
            Udfærdiget i Bruxelles, den 25. august 2020.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 165 af 27.5.2020, s. 10.
         
            (2)  Europa-Parlamentets og Rådets direktiv 2003/59/EF af 15. juli 2003 om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF (EUT L 226 af 10.9.2003, s. 4).
         
            (3)  Rijksinstituut voor Volksgezondheid en Milieu, RIVM.
         
            (4)  Europa-Parlamentets og Rådets direktiv 2006/126/EF af 20. december 2006 om kørekort (EUT L 403 af 30.12.2006, s. 18).
         
            (5)  Centraal Bureau Rijvaardigheidsbewijzen.
         
            (6)  Ministerie van Infrastructuur en Waterstaat